**REPUBLIKA HRVATSKA**

**DUBROVAČKO NERETVANSKA ŽUPANIJA**

**OPĆINA OREBIĆ**

**OPĆINSKO VIJEĆE**

Klasa:021-05/19-02/08

Urbroj:2138/03-02-19-02

U Orebiću, 12. listopada 2019.

 **ZAPISNIK**

 sa 21. sjednice Općinskog vijeća Općine Orebić održane 12. listopada 2019. godine u prostorijama Općine Orebić (velika dvorana), s početkom u 9 sati.

Sjednicu otvara i vodi predsjednik Općinskog vijeća Mario Vekić te utvrđuje da sjednici prisustvuju ovi članovi Vijeća: Dario Krističević, Gordana Mustapić, Igor Skaramuča, Stipe Rudan, Anto Roso, Ines Kurilj, Asja Anita Perčić, Josip Guć, Mario Vekić, Kazimir Opačak i Marčela Lukač.

 Predsjednik Općinskog vijeća utvrđuje da je prisutno 11 vijećnika te da se mogu donositi pravovaljane odluke.

Vijećnici Tomislav Jurjević i Goran Palihnić došli su na sjednicu nakon utvrđivanja kvoruma.

Sjednici prisustvuju i :

* Tomislav Ančić, općinski načelnik Općine Orebić
* Kristijan Kapiteli, zamjenik općinskog načelnika Općine Orebić
* Ines Vlahović Cibilić, pročelnica JUO Općine Orebić
* Sanda Mekandžiev, ravnateljica P.U. Dječji vrtić Orebić
* Ivica Dajak, županijski vijećnik MOST-a i predstavnik elektronskih medija
* Biljana Rudan, predsjednica općinskog ogranka SDP-a Općine Orebić
* javnost

Zapisnik vodila: Sandra Zovko.

 Vijećnici su zatim prešli na usvajanje zapisnika sa 20. sjednice.

 Gordana Mustapić rekla je kako nema komentara na formu zapisnika, no zamolila je općinskog načelnika odgovore na vijećnička pitanja s prošle sjednice: da li je sanirana cijev na Trstenici, koliko po Statutu Turistička zajednica može biti bez direktora te je li došao do saznanja da li je miješani komunalni otpad odlagan u Kavi? Općinski načelnik odgovorio je da što se tiče cijevi ona nije još uvijek sanirana ali se nada da će se po ponovljenoj nabavi za uređenje plaže Trstenica to sanirati. Što se tiče odlaganja miješanog komunalnog otpada u Kavu rekao je da koliko su upoznati miješani komunalni otpad se tamo ne odlaže. Na pitanje koliko točno po Statutu Turistička zajednica može biti bez direktora odgovorit će pismeno.

 Goran Palihnić dao je primjedbu vezanu za njegovo 2. vijećnićko pitanje u kojem je rekao da je na internetu našao bilancu koja mu nije dostavljena a po kojoj je Bilan imao gubitak 4 milijuna kuna prošlu godinu na što mu je načelnik odgovorio da nije 4 nego 2 milijuna kuna jer su 2 milijuna kuna trebala biti otpisana pa nisu bila na što mu je vijećnik Palihnić odgovorio da to nije istina jer da je otpisano bilo bi 6 milijuna kuna. Ove informacije nisu bile u zapisniku te je zatražio da se to unese u zapisnik. Primjedba je jednoglasno usvojena.

 Tomislav Jurjević rekao je kako je na svojoj klupi našao kuvertu s nekim dopisom na engleskom jeziku te je u znak prosvjeda pokidao kuvertu i naglasio da se dopis trebao uputiti na hrvatskom jeziku. Zatražio je da to uđe u zapisnik. Predsjednik vijeća odgovorio mu je da se slaže s njim te da su svi dobili te kuverte.

 Takav zapisnik s izmjenama i dopunama s 20. sjednice održane 31. srpnja 2019. godine jednoglasno je usvojen.

 Općinski načelnik dao je kratko izvješće između dvije sjednice, u kojem je izvjestio vijećnike da su održana dva radna sastanka sa predstavnicima Hrvatskih voda u vezi aglomeracije Orebić. Što se tiče Kraljevića sela, radovi trebaju početi u ponedjeljak, a izvođač je izabran prije ljeta. Vezano za problem naplavina koje se stvaraju na Dubravici, zbog erozije zemljišta nastale kao posljedica opožarenog područja i bujičnih voda, naglasio je kako su Hrvatske vode napravile projektni zadatak geodetskog snimka tako da bi u iduću godinu u proračun pokušali uvrstiti uređenje bujice i prokopa ispod ceste kako bi se riješio problem koji trenutno iziskuje velike troškove. Što se tiče trga Mimbelli rekao je kako je dobivena suglasnost na idejno rješenje. Suglasnost za uklanjanje građevine na trgu Mimbeli će dobiti te se nada da će se radovi završiti do početka sezone. Radovi na uređenju škole u Lovištu su počeli i idu svojim tijekom te se zahvalio Dubrovačko neretvanskoj županiji za investiciju. S Hrvatskim šumama su u pregovorima o formiranju gospodarske osnove za iduću proračunsku godinu. To se odnosi na uređenje šumskih i protupožarnih puteva. Sa Županijskom lučkom upravom dogovorena je reparacija mula u Velikoj Prapratnoj. Vrijednost te investicije je oko 250 tisuća kuna s PDV-om. U muzeju je održana izložba Hrvatske naive, posjet Križevačko-koprivničke županije i grada Koprivnice te se zahvalio djelatnicima muzeja na toj aktivnosti. Napomenuo je kako je završen projekt poboljšanja uvjeta života u Dječjem vrtiću. Infomirao je Vijeće da je kod LAG-a prošao projekt uređenja popločavanja dijela groblja Sveti Juraj. Također je otvoren prostor za projekt uređenja dječjeg igralista kraj Dječjeg vrtića.

Predsjednik zatim predlaže sljedeći

DNEVNI RED

1. Prijedlog izmjena i dopuna Proračuna Općine Orebić za 2019. godinu
2. Prijedlog izmjena i dopuna Programa gradnje komunalne infrastrukture za 2019. godinu
3. Prijedlog izmjena i dopuna Programa održavanja komunalne infrastrukture za 2019. godinu
4. Prijedlog Odluke o izmjeni i dopuni odluke o izvršenju Proračuna Općine Orebić za 2019. godinu
5. Prijedlog Odluke o davanju jamstva komunalnom poduzeću Vodovod i odvodnja d.o.o.
6. Polugodišnje izvješće o izvršenju Proračuna za 2019. godinu
7. Izvješće o radu općinskog načelnika Općine Orebić za razdoblje 01. siječnja do 30. lipnja 2019. godine
8. Prijedlog Odluke o stavljanju van snage Odluke o stjecanju prava vlasništva
9. Prijedlog Odluke o kupnji nekretnine za potrebe izgradje pristupne ceste u gospodarskoj zoni Podvlaštica
10. Informacija o tijeku turističke sezone 2019. godine
11. Prijedlog Odluke o donošenju Plana djelovanja u području prirodnih nepogoda Općine Orebić za 2019. godinu
12. Prijedlog Odluke o donošenju Procjene rizika od velikih nesreća za Općinu Orebić

 Predsjednik Vijeća pozvao je Komisiju za Statut, Poslovnik i normativnu djelatnost i Komisiju za proračun i financije da daju svoje mišljenje na predloženi Dnevni red. Za Komisiju za Statut, Poslovnik i normativnu djelatnost pozitivno mišljenje na Dnevni red dala je predsjednica Komisije Ines Kurilj.

 Igor Skaramuča, predsjednik Komisije za proračun i financije dao je pozitivno mišljenje na predloženi Dnevni red.

 Gordana Mustapić istaknula je kako materijali vezani za 1. točku dnevnog reda koji su dostavljeni njoj i kolegi Stipi Rudanu nisu isti te je zamolila predsjednika vijeća da ih pregleda i Komisiju za Statut, Poslovnik i normativnu djelatnost da se očituje.

 Predsjednik Općinskog vijeća u 9.30 sati određuje stanku u trajanju od 10 minuta kako bi se provjerili sporni materijali.

 Vijeće nastavlja sa sjednicom u 9.40 sati.

 Predsjednik vijeća zamolio je predsjednicu Komisije za Statut, Poslovnik i normativnu djelatnost da se očituje.

Predsjednica Komisije Ines Kurilj zaključila je kako su materijali sadržajno identični ali da je na jednom primjerku materijala sadržaj pomaknut na iduću stranicu, te je predložila da se ubuduće uvedu numeriranja stranica.

 Dario Krističević komentirao je 5. točku Dnevnog reda (Prijedlog Odluke o davanju jamstva komunalnom poduzeću Vodovod i odvodnja d.o.o.). Komentirao je kako nemaju nikakve točne podatke zašto će se to utrošiti, kakvo je stanje u podzeću Vodovod i odvodnja niti je prisutan direktor tog poduzeća koji može tu točku objasniti. Budući da je za 21. listopada 2019. godine zakazana sjednica sa dvije točke Dnevnog reda: Vodovod i odvodnja i Bilan predložio je da se 5. Točka dnevnog reda uvrsti na Dnevni red te sjednice, a da se s ovog Dnevnog reda izbriše.

 Općinski načelnik apelirao je da se točka ne skida s Dnevnog reda zbog kratkoće vremena i nužnosti realizacije projekta.

 Marčela Lukač naglasila je kako se radi o jamstvu na 6 milijuna kuna te da ne znaju kakvo je stanje u poduzeću Vodovod i odvodnja i da li oni to mogu servisirati nakon počeka od dvije godine. Navela je kako je direktor poduzeća mogao biti na sjednici i objasniti o čemu se radi. Ukoliko je već toliko hitno da se ta Odluka donese sjednica je mogla biti sazvana prije. Apelirala je na vijećnike pozicije da dignu glas protiv ovakvog poslovanja.

 Tomislav Jurjević komentirao je kako treba biti oprezan sa financijama, jamstvima i kreditima. Naglasio je kako će podržati ovu Odluku jer smatra kako je pogodan momenat.

 Goran Palihnić složio se sa kolegama iz HDZ-a naglasivši kako mu nije jasna hitnost. Smatra kako je direktor Bilana trebao biti na današnjoj sjednici te da je trebalo napraviti Izvješće o stanju Bilana i Vodovodu prije donošenja Odluke o davanju jamstva. Prijedlog vijećnika Daria Krističevića nije usvojen sa 8 glasova protiv i 5 za.

Vijeće je zatim donijelo s 8 glasova za i 5 protiv sljedeći

**DNEVNI RED**

1. Prijedlog izmjena i dopuna Proračuna Općine Orebić za 2019. godinu
2. Prijedlog izmjena i dopuna Programa gradnje komunalne infrastrukture za 2019. godinu
3. Prijedlog izmjena i dopuna Programa održavanja komunalne infrastrukture za 2019. godinu
4. Prijedlog Odluke o izmjeni i dopuni odluke o izvršenju Proračuna Općine Orebić za 2019. godinu
5. Prijedlog Odluke o davanju jamstva komunalnom poduzeću Vodovod i odvodnja d.o.o.
6. Polugodišnje izvješće o izvršenju Proračuna za 2019. godinu
7. Izvješće o radu općinskog načelnika Općine Orebić za razdoblje 01. siječnja do 30. lipnja 2019. godine
8. Prijedlog Odluke o stavljanju van snage Odluke o stjecanju prava vlasništva
9. Prijedlog Odluke o kupnji nekretnine za potrebe izgradje pristupne ceste u gospodarskoj zoni Podvlaštica
10. Informacija o tijeku turističke sezone 2019. godine
11. Prijedlog Odluke o donošenju Plana djelovanja u području prirodnih nepogoda Općine Orebić za 2019. godinu
12. Prijedlog Odluke o donošenju Procjene rizika od velikih nesreća za Općinu Orebić

**VIJEĆNIČKA PITANJA**

**Stipe Rudan** postavio je sljedeća vijećnička pitanja:

1. **Pitanje za zamjenika Općinskog načelnika**- vezano za požar u Lovštu. Pitao je kako se upalio požar, tko ga je ugasio, kada su došli vatrogasci iz Orebića, tko je u Lovišu zaposlen od vatrogasaca (također je zamolio da mu se dostavi ugovor o radu) te da li je čuo za inicijativu osnivanja DVD-a mimo Općine Orebić. Zahvalio se DVD-u Kuna koja je pozajmila cisternu i pitao je tko je vozio tu cisternu.

 Zamjenik načelnika odgovorio mu je kako su vatrogasci u Orebiću dobili dojavu putem centra 112 nakon čega je informacija prosljeđena prema tad već osnovanom DVD-u u Lovištu koji su izašli na intervenciju. Paralelno s tim dvije cisterne su već upućene prema Lovištu. Dolaskom na samo mjesto požara zatekli su pripadnike DVD-a Lovište koji su požar zaustavili uz pomoć vatrogasaca iz Orebića. Što se tiče osnivanja DVD-a u Lovištu mimo Općine Orebić rekao je kako to nije istina te da su on i načelnik upoznati s time i podržali su to. Što se tiče pitanja kako se upalio požar i tko ga je upalio rekao je da je bespredmetno o tome uopće raspravljati jer je policija bila na mjestu događaj a što su utvrdili kazao je kako ne može odgovoriti. Na pitanje tko je od vatrogasaca zaposlen u DVD-u Lovište odgovorio je kako zaposlenika nema i da je sve na dobrovoljnoj bazi. Na pitanje tko je vozio cisternu odgovorio je kako je vozio Milan Matijašević koji ima položenu C kategoriju.

1. **Pitanje za Općinskog načelnika**- vezano za kanalizaciju u Lovištu (Bili Dvori). Postavio je pitanje tko je nadležan za tu kanalizaciju, da li ona uopće ima uporabnu dozvolu i na koji način će se sanirati izljevanje fekalija u more.

Općinski načelnik odgovorio mu je kako znaju za problem izljevanja fekalija te kako će se to sanirati. Iz Hrvatskih voda i IGH koji je dobio nabavu za izradu projektne dokumentacije aglomeracije Orebić su segmentirali Trstenik, Lovište, Orebć i Viganj po svojim timovima. Općina Orebić i Ktd Bilan imaju suglasnost loviške zadruge za priključenje na postojeći cjevovod.

1. **Pitanje za Općinskog načelnika**- Postavio je pitanje što se događa sa zaobilaznicom Bilih Dvora koju se dogovaralo s Mjesnim odborom i u kojoj je to fazi.

Načelnik mu je odgovorio kako je održan sastanak sa Mjesnim odborom i vlasnicima zemlje i oni pristaju na izvlaštenje puta i to su dogovarali kako će se napraviti uz uvjet da im se da zemlja, da prometnica bude široka 6 metara i da ima nogostup i rasvjetu.

**Dario Krističević** osvrnuo se na vijećničko pitanje koje je postavio na prošloj sjednici o stavu Komisije u vezi pozajmice koja je odobrena KTD Bilan. U odgovoru je napisano da Komisija nije nadležna za nadzor te pozajmice. Zatražio je načelnika da se osvrne na to. Načelnik mu je odgovorio kako Komisija nema nadzor nad knjigovodstvom nego samo nad dokumentima koje dobiju.

Postavio je sljedeća vijećnička pitanja:

1. **Pitanje za Općinskog načelnika**- vezano za direktora Turističke zajednice zatražio je obrazloženje što se događa s izborom direktora i spora te je zatražio podatke gdje su usmjerena sredstva od boravišne pristojbe. Načelnik je odgovorio da je spor završen, direktora trenutno nema ali natječaj će biti raspisan. Što se tiče sredstava od boravišne pristojbe rekao je kako postoji Odluka na skupštini u što idu sredstva, te da je u rebalansu Proračuna je navedeno koliko sredstava je za što predviđeno.
2. **Pitanje za Općinskog načelnika**- postavio je pitanje zašto poljski putevi, koji se inače srede pred jematvu, nisu sređeni. Načelnik mu je odgovorio kako poljske puteve nisu sređivali zbog velikih troškova zbog probijanja puta i tamponiranju u Mokalu, Gornjem Dingaču, Crkvicama i Podobuću.
3. **Za Općinskog načelnika**- postavio je pitanje što je sa projektom sportskog centra na mjestu parkinga Dječjeg vrtića. Načelnik mu je odgovorio kako su bili djelatnici Ministarstva regionalnog razvoja apropo trga Viganj s kojima su raspravljali i o sportskom centru. U rebalansu su predviđena sredstva za realizaciju tog projekta u iznosu od 3 700 000 kuna.

**Gordana Mustapić** pohvalila je što su napokon počeli stizati odgovori na vijećnička pitanja ali je naglasila kako nije baš zadovoljna odgovorom koji se tiče intelektualnim usluga. U odgovoru nema financijskih stavki te je zatražila dopunu odgovora.

Postavila je sljedeća vijećnička pitanja:

1. **Pitanje za Općinskog načelnika**- zamolila je informacije u vezi s reciklažnim dvorištem. Načelnik je odgovorio kako je Općina dobila sve suglasnosti na glavni projekt prije 1. prosinca prošle godine. Ured za graditeljstvo u Korčuli nije htjelo izdati građevinsku dozvolu koja je osnova za aplikaciju projekta jer nema pristupnu cestu. Po tumačenju ministarstva moguće je dobiti građevinsku ali ne i uporabnu dozvolu. Da bi Općina dobila građevisku dozvolu mora kupiti parcelu nakon čega se ide na rješavanje imovinsko-pravnih odnosa za pristupnu cestu. Čim se dobije građevinska dozvola projekt će se aplicirati.
2. **Pitanje za Općinskog načelnika**- zamolila je informacije o heliodromu.

Načelnik joj je odgovorio kako piloti smatraju da je najkvalitetnija lokacija Sv. Ivan. Druga lokacija koja je po njihovom mišljenju prihvatljiva je područje od sela Jurjevići do sela Mokalo s parcelama ispod ceste zbog pristupa helikopterom s mora. Sve parcele počevši od Jurjevića do Mokala imaju zabilježbe ili sudske sporove. Zahvalio se gospođi Mrgudić i tvrtki Splendid vina koja imaju dvije parcele na kojima su piloti zaokružili poziciju za heliodrom kao idealnu. Gospođa Mrgudić i njezin sin koji vodi poslovanje Splendid vina spremni su na razgovore i pružanje pomoći.

1. **Pitanje za Općinskog načelnika**- pitala je što je s projektom plaže Trstenica i objektom na plaži te da li je moguće poduzeti ikakve aktivnosti od strane Općine da se stanje poboljša.

Načelnik joj je odgovorio kako će poslije ovog rebalanasa ponovno ponoviti javnu nabavu za plažu Trstenica. Što se tiče objekta na plaži on je u vlasištvu HTP-a koji su nakon što im je najmoprimac u travnju otkazao ugovor raspisivali natječaj na koji se nitko nije javio. Općina Orebić potpisala je s HTP-om ugovor o najmu dva toaleta 1000 kn + PDV mjesečno da bi izbjegla postavljanje plastičnih toaleta. Općina će zatražiti pomoć ministra turizma i lokalnih saborski zastupnika da se izvrši pritisak na upravu HTP-a u vezi rješavanja pitanja objekta na Trstenici.

 **Marčela Lukač** pohvalila je načelnikov odgovor vezan za poljske puteve. Osvrnula se na vijećničko pitanje koje je postavila vezano za porast zaposlenih u ktd bilan sa specifikacijom radnih mjesta. Iskazala je nezadovoljstvo pisanim odgovorom kojeg je primila.

1. **Pitanje za Općinskog načelnika**- što je s rasvjetom u Trsteniku koja je treba biti gotova do sezone 2018. godine. Načelnik joj je odgovorio da rade na tome i pozvao je na sastanak u ponedjeljak vezan za dovršetak rasvjete. Također je rekao da se planira povući javna rasvjeta od skretanja u Potomje do parka, te se nada kako će to biti gotovo do Noći otvorenih vrata.
2. **Pitanje za Općinskog načelnika**- vezano za podzid kraj skretanja za Trstenik. Odgovorio je kako je to skretanje u nadležnosti Hrvatskih cesta i Županijskih cesta s kojima se razgovaralo i nada se da će to biti sanirano.
3. **Pitanje za Općinskog načelnika**- što je s igralištem u Potomju. Načelnik je odgovorio kako su završeni radovi tamponiranja, postavljanja kandelabera itd. Rekao je kako se nada da bi po ovom rebalnasu napravili nabavu i završli s tim projektom do nove godine.
4. **Pitanje za Općinskog načelnika**- pitala je kakva su iskustva sa suhim asfaltom. Načelnik je odgovorio kako je tehnologija suhog asfalta bila jeftinija od kuhanog asfalta s tamoponom. Budući da tu tehnologiju koriste Talijani, Švicarci itd. smatrali su da to vrijedi, a ukoliko ne vrijedi onda on ima vrijednost tampona i preko toga se može staviti crni asfalt. Prije nego su se odlučili za tu tehnologiju posavjetovali su se sa stručnjacima iz Hrvatskih cesta.

**Tomislav Jurjević** postavio je sljedeća pitanja:

1. **Pitanje za Općinskog načelniku**- postavio je pitanje što je s projektom Zaobilaznice i Trajektne luke te sugerirao da bi bilo dobro da se na idućoj sjednici iznese par informacija o stanju tog projekta. Načelnik je naglasio kako su Trajektna luka Perna i Zaobilaznica Orebić jedan cjelovit projekt koji ima dva različita nositelja: Županijsku lučku upravu i Hrvatske ceste. Iz Županijske lučke uprave očekuju građevisku dozvolu u siječnju ili veljači iduće godine. Što se tiče Zaobilaznice rekao je kako je potrebno izrada nove studiju utjecaja na okoliš.
2. **Pitanje za Općinskog načelniku**- vezano za kamere koje su postavljene ispred Osnovne škole u Orebiću. Postavio je pitanje da li one funkcioniraju i može li se policija povezat na njih. Načelnik mu je odgovorio je da će provjeriti s MUP-om.
3. **Pitanje za Općinskog načelnika-** porez na kuće za odmor. Da li funkcioniraju programi i softveri, da li su uplatnice otišle i otprilike postotak naplate. Načelnik mu je odgovorio kako je potpisan ugovor s tvrtkom koja će slati dokumente.

**Goran Palihnić** apelirao je da se za sljedeću sjednicu vijeća dostave podaci koji su traženi već duže vrijeme kako bi se svi dobro pripremili za vijeće.

 Nakon vijećničkih pitanja, pročelnica Jedinstvenog upravnnog odjela napustila je sjednicu.

 Vijeće je zatim prešlo na rad prema utvrđenom dnevnom redu.

 Općinski načelnik predlaže da se o točkama: 1. Prijedlog izmjena i dopuna Proračuna Općine Orebić za 2019. godinu, 2. Prijedlog izmjena i dopuna Programa gradnje komunalne infrastrukture za 2019. godinu, 3. Prijedlog izmjena i dopuna Programa održavanja komunalne infrastrukture za 2019. godinu i 4. Prijedlog Odluke o izmjeni i dopuni odluke o izvršenju Proračuna Općine Orebić za 2019. godinu raspravlja zajedno a glasa pojedinačno. Budući da nitko od vijećnika nije bio protiv prijedlog je usvojen.

**Rasprava o točkama 1., 2., 3., i 4. Dnevnog reda**

 Općinski načelnik obrazlaže točke dnevnog reda (1.Prijedlog izmjena i dopuna Proračuna Općine Orebić za 2019. godinu, 2.Prijedlog izmjena i dopuna Programa gradnje komunalne infrastrukture za 2019. godinu, 3.Prijedlog izmjena i dopuna Programa održavanja komunalne infrastrukture za 2019. godinu i 4.Prijedlog Odluke o izmjeni i dopuni odluke o izvršenju Proračuna Općine Orebić za 2019. godinu). Vijećnicima je materijal dostavljen uz poziv na sjednicu.

 U raspravi su sudjelovali: Stipe Rudan, Gordana Mustapić, Goran Palihnić, Dario Krističević i Tomislav Jurjević.

 Stipe Rudan rekao je kako misli da se od dosta projekata odustalo i dosta projekata je umanjeno za velike iznose npr. od biciklističke staze u Pelješkoj Župi, izgradnje kapelice za ispraćaj pokojnika i centralnog spomenika. Načelnik mu je odgovorio kako je projekt biciklističke staze prošao a što se tiče projekta za ispraćaj pokojnika i centralnog spomenika on je ponovno apliciran na Ministarstvo kulture.

 Marčela Lukač napustila je sjednicu.

 Gordana Mustapić postavila je pitanje gdje je knjižena pozajmica na što joj je načelnik odgovorio da se pozajmica ne prikazuje u proračunu već samo u knjigovodstvu kada se uzima roku od jedne godine i vraća se u roku te godine.

 Goran Palihnić komentirao je kako je načelnik optimističan da će se pozajmica vratiti ovu godinu a ako se ne vrati onda će se pozajmica morati knjižiti i 31.12.2019. godine raditi rebalans Proračuna.

 Dario Krističević zatražio je od načelnika da mu pojasni sljedeće stavke: socijalna skrb, jednkratne novčane pomoći i druge pomoći. Na što mu je načelnik odgovorio kako je to već obrazložio. Također je postavio pitanje koliki je višak prihoda iz prethodne godine kada je ustvari bio manjak. Načelnik mu je rekao kako odgovor može dobiti u pisanom obliku.

 Tomislav Jurjević osvrnuo se na nužnost rješavanja pitanja uređenja plaže Trstenice i naglasio potrebu saniranja objekta na plaži. Također se osvrnuo na nužnost ulganaja u Kavu što je najavio da će tražiti da uđe u Proračun za iduću godinu.

**Glasanje o točkama 1., 2., 3., i 4. Dnevnog reda**

**Točka 1.**

**Prijedlog izmjena i dopuna Proračuna Općine Orebić za 2019. godinu**

Vijeće je, nakon zajedničke rasprave s **8** glasova **za** i **4** glasa **protiv**  donijelo Izmjene i dopune Proračuna Općine Orebić za 2019. godinu. Vijećnica Marčela Lukač nije bila prisutna prilikom glasanja po ovoj točki Dnevnog reda.

**Točka 2.**

**Prijedlog izmjena i dopuna Programa gradnje komunalne infrastrukture za 2019. godinu**

 Vijeće je, nakon zajedničke rasprave s **8** glasova **za** i **4** glasa **protiv** donijelo Izmjene i dopune Programa gradnje komunalne infrastrukture za 2019. godinu. Vijećnica Marčela Lukač nije bila prisutna prilikom glasanja po ovoj točki Dnevnog reda.

**Točka 3.**

**Prijedlog izmjena i dopuna Programa održavanja komunalne infrastrukture za 2019. godinu**

Vijeće je, nakon zajedničke rasprave s **8** glasova **za** i **4** glasa **protiv** donijelo Izmjene i dopune Programa održavanja komunalne infrastrukture za 2019. godinu. Vijećnica Marčela Lukač nije bila prisutna prilikom glasanja po ovoj točki Dnevnog reda.

**Točka 4.**

**Prijedlog Odluke o izmjeni i dopuni odluke o izvršenju Proračuna Općine Orebić za 2019. godinu**

Vijeće je, nakon zajedničke rasprave s **8** glasova **za** i **4** glasa **protiv** donijelo Odluku o izmjeni i dopuni Odluke o izvršenju Proračuna Općine Orebić za 2019. godinu. Vijećnica Marčela Lukač nije bila prisutna prilikom glasanja po ovoj točki Dnevnog reda.

**Točka 5.**

**Prijedlog Odluke o davanju jamstva komunalnom poduzeću Vodovod i odvodnja d.o.o**

 Općinski načelnik još jednom apelirao je na vijećnike da podrže ovu točku dnevnog reda.

 Dario Krističević u ime Kluba vijećnika HDZ-a izjavio je da će oni biti suzdržani prilikom glasanja o ovoj točki dnevnog reda.

 Goran Palihnić također je izjavio kako će i on biti suzdržan prilikom glasanja o ovoj točki dnevnog reda

Vijeće je, nakon rasprave, s **8** glasova **za** i **4 suzdržana** donijelo Odluku o davanju jamstva komunalnom poduzeću Vodovod i odvodnja d.o.o. Vijećnica Marčela Lukač nije bila prisutna prilikom glasanja po ovoj točki Dnevnog reda.

**Točka 6.**

**Polugodišnje izvješće o izvršenju Proračuna za 2019. godinu**

Općinski načelnik kratko je obrazložio ovu točku. Vijećnicima je materijal dostavljen uz poziv na sjednicu.

 U raspravi su sudjelovali: Dario Krističević, Stipe Rudan i Tomislav Jurjević

 Dario Krističević komentirao je kako su rashodi veći nego što je planirano a planirani prihodi puno manje.

 Stipe Rudan kratko se osvrnuo na ovu točku dnevnog reda i rekao kako polugodišnji izvještaj nije razmjeran.

 Dario Krističević napustio je sjednicu.

 Tomislav Jurjević komentirao je kako mu je jasno iz kojih razloga su za prvo polugodište prihodi na puno manjoj razini nego u drugom i zato će podržati ovo Izvješće.

Vijeće, je nakon rasprave, s **8** glasova **za** i **3** glasa **protiv** donijelo Polugodišnje izvješće o izvršenju Proračuna za 2019. godinu. Vijećnici Dario Krističević i Marčela Lukač nisu nisu bili prisutni prilikom glasanja po ovoj točki Dnevnog reda.

**Točka 7.**

**Izvješće o radu općinskog načelnika Općine Orebić za razdoblje 01. siječnja do 30. lipnja 2019. godine**

 Općinski načelnik kratko je obrazložio ovu točku. Vijećnicima je materijal dostavljen uz poziv na sjednicu. Vijećnici Dario Krističević i Marčela Lukač nisu nisu bili prisutni prilikom glasanja po ovoj točki Dnevnog reda.

Vijeće je, bez rasprave, sa **8** glasova **za** i **3** glasa **protiv** donijelo sljedeći

**ZAKLJUČAK**

**I.**

Prihvaća se Izvješće o radu općinskog načelnika Općine Orebić za razdoblje 01. siječnja do 30. lipnja 2019. godine.

**II.**

Ovaj Zaključak će se objaviti u Službenom glasniku Općine Orebić.

**Točka 8.**

**Prijedlog Odluke o stavljanju van snage Odluke o stjecanju prava vlasništva**

Općinski načelnik obrazlaže ovu točku. Vijećnicima je materijal dostavljen uz poziv na sjednicu.

 Tomislav Jurjević kratko je prokomentirao kako će on podržati ovu Odluku.

 Vijeće je, nakon kratke rasprave, **jednoglasno** donijelo Odluku o stavljanju van snage Odluke o stjecanju prava vlasništva. Vijećnici Dario Krističević i Marčela Lukač nisu nisu bili prisutni prilikom glasanja po ovoj točki Dnevnog reda.

**Točka 9.**

**Prijedlog Odluke o kupnji nekretnine za potrebe izgradnje pristupne ceste u gospodarskoj zoni Podvlaštica**

Općinski načelnik obrazlaže ovu točku. Vijećnicima su materijali dostavljeni uz poziv na sjednicu.

 Vijeće je, bez rasprave, **jednoglasno** donijelo Odluku o kupnji nekretnine za potrebe izgradnje pristupne ceste u gospodarskoj zoni Podvlaštica. Vijećnici Dario Krističević i Marčela Lukač nisu nisu bili prisutni prilikom glasanja po ovoj točki Dnevog reda.

**Točka 10.**

**Informacija o tijeku turističke sezone 2019. godine**

 Općinski načelnik obrazlaže ovu točku. Vijećnicima su materijali dostavljeni uz poziv na sjednicu.

 U raspravi su sudjelovali: Tomislav Jurjević i Stipe Rudan.

 Tomislav Jurjević komentirao je događanja u sezoni i naglasio da je krajnje vrijeme da Turistička zajednica dobije direktora/direktoricu. Načelnik mu je odgovorio kako će tokom idućih mjesec dana raspisati natječaj.

 Stipe Rudan kratko je prokomentirao stavku dani boravka u Općini Orebić koji su manji nego u prošloj godini te je naglasio kako je to veći problem nego li se nastoji prikazati. Naglasio je kako broj dana boravka pada te kako u ponudi nedostaje sadržaja. Načelnik mu je odgovorio kako to nije problem samo Općine Orebić te da se radi na tome.

Zamjenik načelnika predložio je da se o točkama 11. Prijedlog Odluke o donošenju Plana djelovanja u području prirodnih nepogoda Općine Orebić za 2019. godinu i 12. Prijedlog Odluke o donošenju Procjene rizika od velikih nesreća za Općinu Orebić raspravlja zajedno a glasa pojedinačno. Budući da nitko od vijećnika nije bio protiv prijedlog je usvojen.

**Rasprava o točkama 11. i 12. Dnevnog reda**

Zamjenik načelnika kratko obrazlaže ove točke dnevnog reda. Vijećnicima su materijali dostavljeni uz poziv na sjednicu.

**Glasanje o točkama 11. i 12. Dnevnog reda**

**Točka 11.**

**Prijedlog Odluke o donošenju Plana djelovanja u području prirodnih nepogoda Općine Orebić za 2019. godinu**

Vijeće je, bez rasprave, **jednoglasno** donijelo Odluku o donošenju Plana djelovanja u području prirodnih nepogoda Općine Orebić za 2019. godinu. Vijećnici Dario Krističević i Marčela Lukač nisu nisu bili prisutni prilikom glasanja po ovoj točki Dnevnog reda.

**Točka 12.**

**Prijedlog Odluke o donošenju Procjene rizika od velikih nesreća za Općinu Orebić**

Vijeće je, bez rasprave, **jednoglasno** donijelo Odluku o donošenju Procjene rizika od velikih nesreća za Općinu Orebić. Vijećnici Dario Krističević i Marčela Lukač nisu nisu bili prisutni prilikom glasanja po ovoj točki Dnevnog reda.

 Ovime je iscrpljen dnevni red sa 21. sjednice Općinskog vijeća Općine Orebić.

Sjednica je zaključena u 12.36 sati.

Zapisnik vodila: Sandra Zovko

 Predsjednik

 Općinskog vijeća Općine Orebić

 Mario Vekić

 .